REPUBLIKA SRBIJA

NARODNA SKUPŠTINA

Odbor za privredu, regionalni razvoj,

trgovinu, turizam i energetiku

10 Broj 06-2/522-21

23. decembar 2021. godine

B e o g r a d

ZAPISNIK

32. SEDNICE ODBORA ZA PRIVREDU, REGIONALNI RAZVOJ, TRGOVINU, TURIZAM I ENERGETIKU, ODRŽANE 13. DECEMBRA 2021. GODINE

 Sednica je počela u 11,03 časova.

 Sednicom je predsedavao Veroljub Arsić, predsednik Odbora.

 Pored predsednika, sednici su prisustvovali članovi Odbora: Ilija Životić, zamenik predsednika Odbora, Dragomir Karić, Jasmina Karanac, Nenad Krstić, Vesna Stambolić, Snežana Petrović, Miloš Banđur i Zoran Tomić.

 Sednici su prisustvovali zamenici članova Odbora: Mirela Radenković (zamenik člana Odbora Aleksandre Tomić), Adrijana Pupovac (zamenik člana Odbora Olivere Nedeljković), Mladen Bošković (zamenik člana Odbora Ane Beloice) i Dijana Radović (zamenik člana Odbora Snežane Paunović).

 Sednici nisu prisustvovali članovi Odbora: Nataša Ljubišić, Ivana Popović, Uglješa Marković, Vojislav Vujić, niti njihovi zamenici.

 Sednici su, na poziv predsednika, prisustvovali iz Ministarstva rudarstva i energetike Milan Macura i Vesna Laković, pomoćnici ministra.

 Na predlog predsednika, Odbor je jednoglasno utvrdio sledeći

D n e v n i r e d

1. Predstavljanje Informacije o poslovanju DP „Georad“ d.o.o. Drmno u 2020. godini i planova za 2022. godinu (10 broj 02-475/21-6 od 4. oktobra 2021. godine);
2. Predstavljanje Informacije o poslovanju PD "Autotransport"-Kostolac u 2020. godini i planova za 2022. godinu (10 broj 02-475/21-7 od 11. oktobra 2021. godine);
3. Predstavljanje Informacije o poslovanju PD „PRIM“ d.o.o., u 2020. godini i planova za 2022. godinu (10 broj 02-475/21-8 od 27. oktobra 2021. godine);
4. Predstavljanje Informacije o poslovanju „RIO“ doo Kostolac u 2020. godini i planova za 2022. godinu (10 broj 02-475/21-11 od 15. novembra 2021. godine);
5. Predstavljanje Informacije o poslovanju PD "Kostolac-Usluge" d.o.o. Kostolac u 2020. godini i planova za 2022. godinu (10 broj 02-475/21-12 od 18. novembra 2021. godine).

 Na predlog predsednika, Odbor je jednoglasno odlučio da objedini raspravu o svih pet tačaka utvrđenog dnevnog reda.

Prva, druga, treća, četvrta i peta tačka dnevnog reda **–** **Informacije o poslovanju DP „Georad“ d.o.o. Drmno u 2020. godini i planova za 2022. godinu; Informacija o poslovanju PD „Autotransport“-Kostolac u 2020. godini i planova za 2022. godinu; Informacija o poslovanju PD „PRIM“ d.o.o. u 2020. godini i planova za 2022. godinu; Informacija o poslovanju „RIO“ d.o.o. Kostolac u 2020. godini i planova za 2022. godinu; Informacija o poslovanju PD „Kostolac-Usluge“ d.o.o. Kostolac u 2020. godini i planova za 2022. godinu.**

 U uvodnom izlaganju, Saša Popović, gradonačelnik Požarevca, istakao je stratešku važnost Požarevca zbog poslovanja Termoelektrane Kostolac, ogrnka JP EPS, koji zapošljava veliki broj ljudi. Požarevac ima veliki turistički potencijal - Ergelu Ljubičevo, Hipodrom, Požarevački mir i Viminacijum koji je ponos Srbije i turizam se značajno razvija.

 Miodrag Stepanović, direktor „Georad“ D.O.O Drmno, istakao je da je preduzeće u državnom vlasništvu, kao i da ostvaruje profit, odnosno pozitivan rezultat. Obaveze ispunjava u skladu sa Zakonom i neto uplatama doprinosi budžetu RS. „Georad“ je privredno društvo koje se bavi geološkim istraživanjem terena. Istraživanja se rade za EPS u vidu istražnih radova koji su potrebni privrednim subjektima i Rudarskom fakultetu da stvaraju i prave planove za eksploataciju uglja na teritoriji Kostolca, kao i da rade za rudarski basen Kolubara. Privredno društvo je u 2020. godine ostvarilo prihod od 1.415.308.000 miliona dinara, rashod 1.412.282.000 dinara, troškovi zarade su 702.000.000 miliona dinara. Troškovi zarada učestvuju 49% u ukupnom rashodu. Bruto dobit 3.025.000, neto dobit 15.332.973, a porez na dobit 12.189.000 miliona dinara. Promet je uvećan 50% u odnosu na ranije godine. U preduzeću ima 391 zaposleni, dok je za 2022. godinu planirano da bude 408 zaposlenih. Bruto zarada po zaposlenom iznosi 110.204,00 dinara, a neto zarada po zaposlenom iznosi 78.692,00 dinara. U vreme pandemije preduzeće je pružilo pomoć u iznosu od milion dinara Opštoj bolnici u Požarevcu, Institutu za virusologiju i imunologiju Torlak, Institutu za Onkologiju i Radiologiju Srbije. Za vreme pandemije, pružena je pomoć zaposlenima u preduzeću, isplaćeno je 100% zarade, a pomoć dobija i svako novorođeno detete u firmi.

 Marko Gostojić, zamenik direktora PD „Autotransport“- Kostolac, istakao je da preduzeće ima 120 zaposlenih i 70 voznih jedinica. Preduzeće nije u mogućnost da odgovori na sve zahteve i standarde Evropske unije u pogledu obuka i usavršavanja zaposlenih i vozača. Strateškim planom predviđeno je povećanje broja voznih jedinica i broja zaposlenih. Potrebni su visoko obučeni i profesionalno sertifikovani vozači, rukovaoci građevinskom mehanizacijom i auto dizalicama. Velika je borba kako radnike zadržati u firmi i u Srbiji. Osnovna delatnost društva je drumski prevoz tereta, prevoz putnika, izrada pristupnih puteva i platoa, izvođenje svih radova iz oblasti niskogradnje, održavanje i popravka motornih vozila, kako za potrebe društva tako i za potrebe EPS-a. U okviru preduzeća postoji i auto kontrola koja vrši tehnički pregled vozila, radionicu za tahografe, registraciju i osiguranje vozila. Navedene delatnosti „Autotransport“ obavlja za potrebe EPS-a, a manjim delom za treća lica. Svi ugovori se ispunjavaju na vreme u propisanim rokovima. Zbog starosti voznog parka preduzeće se suočava sa određenim problemima. Poslovi se obavljaju u ekstremnim uslovima kopa, što značajno skraćuje životni vek osnovnih sredstava. Konstantna pretnja je stalni porast cene goriva, koja diktira druge troškove. U 2020. godini poslovni prihod je bio 1.010.851.000, poslovni rashod 1.650.968.000 dinara, a ukupni gubitak 77.000.000 dinara. Istakao je da je starost voznog parka je od 13 do 25 godina, što znatno otežava posao, jer je u praksi transportnih preduzeća da se vozni park obnavlja na pet do sedam godina. Dvostruko je premašen optimalan period za zamenu vozila, što utiče na kvalitet obavljanja posla. Neophodna je pomoć Fonda za razvoj kako bi preduzeće stabilno funkcionisalo.

 Aleksandar Jovanović, direktor PD „PRIM“ d.o.o, istakao je da je delatnost „Prima“-a mašinska obrada metala. Osnivač firme je EPS koja je svoja osnivačka prava prenela na Vladu RS. Preduzeće proizvodi: rezervne delove za rudarske mašine, rezervne delove za opremu u termoelektranama, valjke za transportne trake, opremu za rudarsku površinsku eksploataciju, čelične konstrukcije, tračne transportere, gusenične ploče bagera i odlagača, bubnjeve za tračne transportere kao i proizvode od gume. Preduzeće takođe pruža usluge remonta i montaže, kao i usluge održavanja: izvođenje remontnih radova u termoelektranama, izvođenje remontnih radova na površinskim kopovima, tekuće održavanje u termoelektranama, tekuće održavanje na površinskim kopovima, montažu rudarske opreme, revitalizaciju rudarske opreme (bagera, odlagača), popravku i servis elektromotora. Preduzeće preko 95% svog rada usmerava ka EPS. U 2019. godini je imalo 816 zaposlenih, od čega 779 na neodređeno vreme i 37 na određeno vreme. PRIM je u 2020. godini imao 797 zaposlenih, što znači da postoji trend pada broja zaposlenih zbog racionalizacije i velikog odliva radnika zbog nižih plata u odnosu na okruženje. Kada je reč o strukturi zaposlenih, u PD „PRIM“ su oko 67% kvalifikovani i visoko kvalifikovani radnici, a oko 33% je nekvalifikovana i polu kvalifikovana radna snaga. Bruto i neto zarada po zaposlenom u prethodne dve godine iznose: u 2019. godini neto zarada 47.958,82, a bruto zarada 68.414,92, u 2021. godini 59. 000 je neto, a oko 81. 000 je bruto zarada. Poslovni prihod zaključno sa 2021. godinom je oko milijardu i 480 miliona dinara što je za 10 % više u odnosu na prethodnu godinu. Prihod firme se povećava iz godine u godinu. U poslednje tri godine firma je uspela da vrati milion evra, odnosno 114 miliona dinara duga koji je imala prema dobavljačima, gde je najveći dug bio ka EPS. Firma je pokazala da može da funkcioniše, jer je dug vraćen iz profita. Firmi je potrebna pomoć države u vidu kredita Fonda za razvoj za nabavku neophodnih mašina. Nabavkom novih mašina, proizvodnja bi bila uspešnija i preduzeće bi uspelo da vrati preostale dugove. „PRIM“ je državna firma, a dobit se uplaćuje u budžet RS. Preduzeće samo isplaćuje plate. Svaki dinar uložen u „PRIM“ ostaje u Srbiji, što je jedan od ključnih razloga zbog kojih bi bilo dobro da se pronađe adekvatno rešenje za finansijske probleme. Poslovanje je u toku poslednje tri godine pozitivno, firma je kreditno sposobna, krediti uzeti od poslovnih banaka uredno se vraćaju. Kašnjenja u platama nije bilo u poslednje tri godine, što nije bilo lako imajući u vidu pandemiju. Skok cene čelika na svetskom tržištu značajno je uticao na poslovanje. „PRIM“ je firma kod koje u ugovorima vrednost čelika dostiže i do 70% vrednosti ugovora. Cena čelika je u jednom trenutku udvostručena i firma je to podnela iz sopstvenih sredstava.

 Igor Gazdić, direktor „RIO“ d.o.o. Kostolac, istakao je da PD „RIO“ svoje aktivnosti, u skladu sa važećim ugovorima, obavlja sa JP EPS, Ogranak TE Kostolac. U 2020. godini, procenat učešća u realizaciji ugovora sa JP EPS iznosio je 97,98% u ukupnim poslovnim prihodima. Privredno društvo je osnovano ugovorom između EPS i JKP „Površinski kopovi“ i JP „Termoelektrane“ 2003. godine, a sa aneksima 2005. godine upisano u Privredni registar. Osnivačka prava su preneta od 2005. godine na Republiku Srbiju koja je i trenutni vlasnik. Skupštinu trenutno čine predsednik skupštine i članovi, koji biraju direktora. Delatnost privrednog društva su usluge uređenja i održavanja okoline. Preduzeće može obavljati i sve druge delatnosti koje nisu zakonski zabranjene, kao i spoljnotrgovinske poslove.Poslovanje je u 2020. godini je bilo dobro. Ostvaren je ukupan prihod po planovima koji su bili za tu godinu. Od 2020. do 2021. godine se pojavio problem sa pandemijom Korana virusa, koja je sve pogodila. Preduzeće je u 2020. godini sa EPS imalo 14 aktivnih ugovora. Posluje u Svilanjcu, sa TENT, Termoelektranom Morava, koja ima 25 zaposlenih na održavanju i utovaru šljake. U 2020. godini, zbog očuvanja i zaštite životne sredine, izvršena je sadnja sadnica na teritoriji pepelišta. Ukupno je posađeno 63 000 sadnica. U 2021. godini, u dogovoru sa termoelektranama, postavljen tepih trave na prostoru Termoelektrane Kostolac B. Sadnja sezonskog cveća je obuhvaćena ugovorom, radi se sezonski dva puta. Sada je u procesu i formiranje sobnog cveća koje će biti prezentovano termoelektranama i trećim licima. Kada je reč o radnicima, PD „RIO“ Kostolac iz 2020. godine broji, zajedno sa Svilajncem od 129 do 146 radnika, a u 2021. godini 129 do 140 radnika. Radnici učestalo napuštaju preduzeće i odlaze u inostranstvo, a to dovodi do problema oko obučavanja novih radnika. Preduzeće je aktivno učestvovalo prošle godine u humanitarnim akcijama na teritoriji grada Požarevca i GO Kostolac. Pružena je pomoć deci kojoj je bila neophodna, kao i mesnim zajednicama u vidu seče drveća i sadnje trave. Preduzeću je potrebna pomoć u vidu kredita Fonda za razvoj za obnovu mehanizacije, jer bez mehanizacije nije moguće konkurisati za poslove koji se obavljaju i neophodno je unaprediti kompletno poslovanje. Prosečna neto plata u 2020. godine je bila 56.000 a u 2021. godine iznosi 58.000 dinara. Poslovodstvo se trudi da održi likvidnpost firme.

 Dragoslav Đokić, direktor PD "Kostolac-Usluge" d.o.o., preduzeća koje je u 100% državnom vlasništvu, a osnovano je 2003. godine i počelo sa radom 2004 godine. Za Elektroprivredu Srbije radi u 92,3 % ugovorenih poslova. Osnovna delatnost privrednog društva je privatno obezbeđenje. Pored toga, bave se i održavanjem higijene poslovnih prostorija i održavanjem postojenja i mašina na kopu Drmno. Sve ugovore zaključuju u skladu sa članom 13. Zakona o javnim nabavkama. Privredno društvo Kostolac usluge ima 764 zaposlenih, 411 na poslovima obezbeđenja, 167 na održavanju postrojenja i opreme, i 166 zaposlenih na održavanju i higijeni poslovnih prostorija. 475 zaposlenih je u radnom odnosu, a 163 na privremeno-povremenim poslovima. Prosečna bruto plata je 55.921,68 dinara, odnosno neto 40.813,07 dinara, što je niže od republičkog proseka. U 2020. godini ostvaren je prihod od 593.399.668 dinara. 93% ostvarenog prihoda potiče od poslovanja sa EPS, a ostalo je ostvareno na tržištu. Svi javni skupovi se obezbeđuju uslugama preduzeća "Kostolac-Usluge". 2019. godine je zvanično dobijen PCI 6905 registrovan u Belgiji. U 2020. godini raspolaže sa 9 pasa rase belgijski ovčar malinoa, i 2 službena psa nemački ovčar, koji se koriste u čuvanju štićenog prostora ogranka Kostolac. Psi vrlo uspešno doprinose suzbijanju kriminaliteta u objektima koje obezbeđuju. Koristi se nova oprema, najsavremenije uniforme, svake godine se obnavlja vozni park, zbog težine eksplatacije i težine terena se nabavljaju nova službena vozila. Princip staro za novo. Održavanje postrojenja i opreme na kopu Kostolac je bez primedbe, jer rad termoelektrane i kopova u velikoj meri zavisi od "Kostolac-Usluge". Održavanje higijene je takođe bez primedbi, održava se ceo ogranak TE Kostolac. I pored otežanih uslova poslovanja zbog pandemije, i ovo preduzeće učestvuje u humanitarnim akcijama, koliko dozvoljavaju finansijski uslovi.

 U diskusiji, narodni poslanici su postavili pitanja, izneli stavove i mišljenja i dali predloge i sugestije. Postavljena su sledeća pitanja:

* kako je moguće da uspešne kompanije ne mogu da dobiju kredite od Fonda za razvoj; da li se problemi sa kojima se preduzeća susreću predstavljaju na pogrešan način, bez biznis plana;
* koji su uzroci za ostvarivanje gubitaka u PD „Autotransport“- Kostolac i koji bi bio adekvatan način da se u narednom periodu radi na rešavanju problema ostvarenih gubitaka i dobiju sredstva za obnavljanje voznog parka, koji je duplo stariji od prosečnog;
* da li postoje paralele na tržištu za usluge koje se pružaju EPS-u, kakve su cene usluga, da li postoje tržišno formirane cene, da li su cene usluga više ili niže od tržišnih ili prate tržišni model;
* da li cene usluga mogu biti u skladu sa aktima koje je donela Privredna komora;
* da li su privatne kompanije koje se bave obezbeđenjem nelojalna konkurencija.

 Izneto je mišljenje da direktori nisu u dovoljnoj meri istakli značaj preduzeća koja pružaju podršku sistemu EPS. Za vreme popplava, Požarevac je imao velike padavine u Kolubari, kao i Obrenovac. Tada je bio veliki pritisak na zaposlene u GEORADu, AUTOTRANSPORTu i RIU, a ova preduzeća su veoma bitna za funkcionisanje energetskog sektora. Preduzeća podupiru rad EPS i daju doprinos da EPS snabdeva i građane i privredu dovoljnom količinom energije. Time se obezbeđuje energetska stabilnost na teritopriji cele Srbije. Zbog poplava 2014. godine, očuvana su bila samo dva izvora energije u energetetskom sistemu. Jedan je bio Hidroelektrana Đerdap, a drugi Termoelektrane Kostolac. Poplavni talas je zahvatio reku Mlavu, koja je ugrožavala čitav jedan blok termoelektrane. Da je termoelektrana ispala iz sistema EPS Republika Srbija ne bi imala struju. Zaposleni u „Georad“ D.O.O Drmno su odvodnjavali kopove, „Autotransport“- Kostolac je aktivno učestvovao u izgradnji barikada, a zaposleni u „RIO“ doo -Kostolac i „Kostolac Usluge“ su bili na barikadama zajedno sa meštanima i drugim zaposlenima u EPS. Zaposleni preduzeća „PRIM“ su takođe davali doprinos 2014. godine. Preduzeće „PRIM“je napravilo prvu glodalicu za Kolubarske kopove posle katastrofalnih poplava. Sve to ukazuje3 na značaj državnih preduzeća i to su razlozi zašto su razmatrani izveštaji o radu i planovi za 2022. godinu. Preduzeća treba očuvati, unaprediti, pružiti pomoć u funkcionisanju, kako bi davala svoj značajni doprinos funkcionisanju čitavog energetskog sistema na teritoriji Republike Srbije. Iznet je predlog da se direktori preduzeća sastanu sa predstavnicima Ministarstva privrede i Fonda za razvoj i da se razmotre mogućnosti za dobijanje kredita za pojačanje kapaciteta i obnovu mašinskih parkova. Potrebno je na transparentan način prikazati rad preduzeća i istaći ako koriste 100% svojih kapaciteta. Ocenjeno je da preduzeća uspešno i efikasno posluju, jer su svi izazovi uspešno savladani. Neophodno je pripremiti projekte i biznis plan, kako bi se Odbor i Fond za razvoj informisali na pravi način. Potrebno je da navedu koje su mašine, sredstva i uslovi potrebni za rad. Preduzeće PRIM D.O.O. bi trebalo da podigne kapacitete u narednom periodu, kako bi uspešno mogli da ponude svoje proizvode i usluge trećim licima, što bi doprinelo boljem poslovanju preduzeća. Kada je reč o ceni energenata i čelika, na to niko ne može da utiče. Po pitanju dualnog obrazovanja, neophodno je sa nadležnim ministarstvom kreirati programe potrebne za kompanije i na taj način unapred pripremati mlađe generacije. Ocenjeno je da je u ugovorima sa EPS dobro odmerena cena i obim usluga. Izneta je zabrinutost zbog broja radnika zaposlenih na privremenim i povremenim poslovima i predloženo da se broj radnika na određeno prevede na radni odnos na neodređeno vreme, jer su sva prava iz radnopg odnosa sužena, a rade isti posao kao i stalno zaposleni. Ocenjeno je da je potrebno da se poveća cena rada jer je nedopustivo da primanja budu ispod prosečne plate u RS. Uprkos izazovima u vreme pandemije, sa zastarelom tehnikom i sredstvima, uspešno su sačuvana radna mesta zaposlenih, pokazana je solidarnost i pružena pomoć porodicama, a zarade nisu umanjene. Pored svih poteškoća pronalazi se način da se odvoje određena sredstva iz budžeta preduzeća da se pomogne zdravstvenim utanovama, što je veoma značajno.

 U odgovoru na postavljena pitanja, izneto je da je firma "Kostolac-Usluge" članica Udruženja za privatno obezbeđenje. Svake godine se, u dogovoru sa Privrednom komorom Srbije, donosi preporučena cena rada, koja je u 2020. godini iznosila 640 dinara po satu. Konkurentske firme ne poštuju Zakon o privatnom obezbeđenju, kao ni Zakon o radu. Zapošljavaju penzionere i ne plaćaju treću smenu, ne plaća se noćni rad, a firma "Kostolac-Usluge" sve uredno plaća. Minimalna cena rada je niskokvalifikovane radne snage. Na minimalcu su zaposleni u sektoru za održavanje higijene i u održavanju postrojenja i opreme na kopu Drmno u ogranku TE Kostolac, a na poslovima obezbeđenja je radna snaga sa srednjom stručnom spremom. Minimalna cena rada u 2020. godini porasla je u odnosu na 2015. godinu za 52%, dok je cena usluga porasla za 29%. U rukovodstvu i administraciji radi 20 radnika od ukupnog broja od 764 zaposlenih u firmi "Kostolac-Usluge".

 U diskusiji su učestvovali Veroljub Arsić, Dragomir Karić, Zoran Tomić, Miloš Banđur, Vesna Stambolić, Miodrag Stepanović, Marko Gospojić, Aleksandar Jovanović, Igor Gazdić i Dragoslav Đokić.

 Sednica je zaključena u 12 časova i 33 minuta.

 Sednica je prenošena u live stream-u i tonski snimljena, a video zapis se nalazi na internet stranici Narodne skupštine.

 SEKRETAR PREDSEDNIK

 Aleksandra Balać Veroljub Arsić